Komisijos ataskaita Europos Parlamentui ir Tarybai dėl tolesnių priemonių, susijusių su 2018 finansinių metų biudžeto įvykdymo patvirtinimu

1.Įvadas

2018 m. biudžeto įvykdymo patvirtinimo procedūra buvo išskirtinė dėl kelių aspektų. Tai buvo pirmoji biudžeto įvykdymo patvirtinimo procedūra per 2020–2024 m. kadenciją, patvirtinus naują Europos Parlamento ir jo Biudžeto kontrolės komiteto sudėtį, o biudžeto įvykdymo patvirtinimo posėdžiuose dalyvavo Komisijos nariai, kurie dirbo tiek J.-C. Junckerio, tiek U. von der Leyen vadovaujamoje Komisijoje. Be to, derybos dėl kitos daugiametės finansinės programos suteikė išskirtinę galimybę ankstesnę patirtį, įgytą per biudžeto įvykdymo patvirtinimo procedūras, pritaikyti ateities gerinimo procese.

Europos Parlamento Biudžeto kontrolės komiteto ir Tarybos procedūros buvo baigtos prieš COVID-19 krizę ir dėl jų labai pasikeitė ES institucijų darbo aplinka. Tačiau balandžio mėn. pradžioje turėjęs vykti balsavimas plenariniame posėdyje dėl krizės buvo atidėtas iki gegužės mėn. vidurio. Nepaisant to, balsavimu patvirtinta Biudžeto kontrolės komiteto pozicija, o plenariniame posėdyje aiškiai pritarta tam, kad būtų patvirtintas Komisijos biudžeto įvykdymas, taip pripažįstant, kad mokesčių mokėtojų pinigai iš ES biudžeto apskritai buvo išleisti gerai ir tinkamai.

Komisija pritaria pagrindiniams tikslams, kuriuos Europos Parlamentas ir Taryba išreiškė per 2018 m. biudžeto įvykdymo patvirtinimo procedūrą:

oES lėšos turėtų būti leidžiamos siekiant išlaidų programų tikslų. 2014–2020 m. laikotarpio tikslai jau nustatyti, tačiau, atsižvelgiant į COVID-19 krizę, kai kurias programas gali tekti koreguoti. 2021–2027 m. išlaidų programų tikslai turėtų būti peržiūrėti, kad atitiktų naujus politinius prioritetus ir siekius, atspindinčius COVID-19 krizės poveikį.

oES lėšos turėtų būti leidžiamos laikantis taisyklių, t. y. išmokos paramos gavėjams turėtų būti mokamos teisėtai ir tvarkingai. Bendradarbiaudama su institucijomis, vietoje vykdančiomis ES biudžetą, Komisija ir toliau dės visas pastangas, kad būtų užtikrinta tinkama patikrinimų, vykdomų prieš atliekant mokėjimus paramos gavėjams ir juos atlikus, pusiausvyra, atsižvelgiant į naują rizikos aplinką, susidariusią dėl COVID-19 krizės. Siekiama užtikrinti, kad lėšos būtų naudojamos tinkamai, nesukuriant nereikalingos administracinės naštos paramos gavėjams arba ES biudžetą vykdančioms institucijoms, taip pat siekiant išvengti didelių išlaidų.

Komisija teikia integruotąsias finansines ir atskaitomybės ataskaitas šiais klausimais. Nepaisant sunkumų, kylančių dėl COVID-19 krizės, Komisija užbaigs teikti 2019 finansinių metų ataskaitas laikydamasi Finansiniame reglamente nustatytų terminų ir tai leis nedelsiant pradėti Komisijos ataskaitų politinį tikrinimą.

Didžioji dalis (75 proc.) ES lėšų valstybėse narėse išleidžiama vykdant vadinamąjį pasidalijamąjį valdymą. 2018 m. biudžeto įvykdymo patvirtinimo procedūroje Europos Parlamentas ir tam tikru mastu Taryba daugiausia dėmesio skyrė keliems klausimams, susijusiems su pasidalijamuoju valdymu, kaip antai:

oKaip Komisija gali padėti valstybėms narėms, kurioms kyla problemų laiku panaudoti ES lėšas?

oAr valstybės narės laiku ir pakankamai kokybiškai teikia ataskaitas dėl kontrolės rezultatų ir veiklos rezultatų rodiklių?

oKaip valstybės narės turėtų įgyvendinti naujas taisykles dėl interesų konfliktų, įsigaliojusias 2018 m. kartu su naujuoju Finansiniu reglamentu?

oKaip galima gauti daugiau informacijos apie galutinius ES lėšų gavėjus?

Šie klausimai atsispindi prašymuose, kuriuos Europos Parlamentas ir Taryba pateikė per 2018 m. biudžeto įvykdymo patvirtinimo procedūrą ir kurių Komisija dabar laikosi. Komisija gali išspręsti kai kurias problemas imdamasi veiksmų pagal galiojančias taisykles ir naudodamasi turimais ištekliais, pavyzdžiui, teikdama gaires valstybėms narėms. Kitais atvejais Komisija analizuoja, ar reikia keisti teisės aktus, kad būtų visiškai patenkinti biudžeto įvykdymą tvirtinančios institucijos prašymai, pavyzdžiui, gauti išsamią informaciją apie tikruosius ES lėšų gavėjų savininkus.

Savo rezoliucijoje dėl 2018 m. biudžeto įvykdymo patvirtinimo Europos Parlamentas taip pat pabrėžia, kad pagrindinių vertybių, įskaitant teisinę valstybę, puoselėjimas yra esminė patikimo finansų valdymo ir veiksmingo ES finansavimo sąlyga. Komisija sutinka, kad ES biudžetas turėtų būti naudojamas laikantis taikytinų taisyklių, ir turėtų būti sukurti ES biudžeto apsaugos mechanizmai, taip pat ir tuo atveju, jei valstybėse narėse yra visuotinių teisinės valstybės principo taikymo valstybėse narėse trūkumų.

Šioje ataskaitoje pateikiama veiksmų, kurių Komisija ėmėsi reaguodama į pagrindinius Europos Parlamento ir Tarybos prašymus per 2018 m. biudžeto įvykdymo patvirtinimo procedūrą, santrauka. Kai tinkama, joje taip pat paaiškinami sunkumai, su kuriais Komisija susidurs spręsdama kai kurias iš šių problemų. Kai vėliau bus pradėta 2019 m. biudžeto įvykdymo patvirtinimo procedūra, Komisija pateiks išsamesnę atnaujintą informaciją apie tolesnius veiksmus.

Veiksmų mastas, savaime suprantama, taip pat priklausys nuo vykstančių derybų dėl kitos daugiametės finansinės programos ir ekonomikos gaivinimo po COVID-19 krizės priemonių rinkinio rezultatų. Pragmatiškas ir atviras visų suinteresuotųjų subjektų, dalyvaujančių priimant sprendimus, vykdant ir kontroliuojant ES biudžetą, bendradarbiavimas bus labai svarbus užtikrinant ES biudžetą, kurio lėšomis būtų teikiama parama tiems, kam jos labiausiai reikia, skatinamos investicijos ir reformos ir stiprinama ekonomika, sutelkiant dėmesį į bendrus prioritetus, tokius kaip Europos žaliasis kursas ir skaitmeninimas.

2.Teisinė valstybė ir pagrindinės teisės